萨都剌
织女图
兰闺织锦秦川女，大姬哑哑弄机杼。
小姬织倦何所思？帘幕无人燕双语。
成都花发江水春，门前马嘶车辚辚。
髻鬟两珥看欲堕，蛾眉八字画不伸。
良人一去无消息，冰蚕吐丝成五色。
柔肠九曲细于丝，万缕春愁正如织。
绮窗睡起闻早莺，西楼月落金盘倾。
暖霞拂地海棠晓，香雪泼户梨花晴。
日长深院机声动，梭影穿花飞小凤。
水心惊起鸳鸯飞，花底不成胡蝶梦。
纤纤玉指柔且和，香钩小袜裁春罗。
满怀心事付流水，荡日云锦生层波。
佳人自古多命薄，风里杨花随处落。
岂知丑妇嫁田家，生则同衾死同椁。
君不闻，长安市上花满枝，东家胡蝶西家飞。
笼中鹦鹉唤新主，门外侍儿更故衣。
又不闻，田家妇，日扫春蚕宵织布。
催租县吏夜打门，荆钗布裙夫短裤。
我题此画三嗟吁，百年丑好皆虚无。
排云便欲叫阊阖，为我献上《豳风图》。